钦定古今图书集成/明伦汇编/人事典/第089卷 > 《尔雅》 > 《释诂》
## 钦定古今图书集成/明伦汇编/人事典/第089卷 > 《尔雅》 > 《释诂》

崩、薨、无、禄、卒、殂、落、殪，死也。

〈注〉古者死亡，尊卑同称耳。故《尚书》尧曰“殂落”，舜曰“陟方乃死。”〈疏〉此皆死之别称也。《曲礼》云：“天子死曰崩，诸侯曰薨，大夫曰卒，士曰不禄，庶人曰死。”郑注云：“异死名者，为人亵其无知，若犹不同然也。自上颠坏曰崩。”薨，颠坏之声。卒，终也。不禄，不终其禄。死之言澌也，精神澌尽也。又曰：“寿考曰卒，短折曰不禄。”郑注云：“禄，谓有德行，任为大夫、士而不为者，老而死，从大夫之称；少而死，从”士之称。此云“无禄”者，即彼之不禄也。“徂落”者，李巡曰：“徂落，尧死之称。”郭云：“古者死亡，尊卑同称耳，故《尚书》尧曰殂落”，舜曰“陟方，乃死者”，皆《虞书》《舜典》文也。谓之殂落者，盖殂为往也，言人命尽而往落者，若草木叶落也。殪者，案隐九年《左传》云：“衷戎师，前后击之，尽殪。”杜注云：“殪，死也。”